Спам нь бараа үйлчилгээг сурталчилсан энгийн цахим мэдээнээс эхлэн хөгжсөөр сүүлийн жилүүдэд энгийн нэг сурталчилгааны мэдээнээс илүү аюултай хэлбэрийг олж, хууран мэхлэх, сүлжээний ачааллыг ихэсгэх, зарим тохиолдолд залилангийн хэлбэрээр хөгжиж, вирус, мэлвэйр зэргийг түгээх арга зам болсон. И-мэйл илгээх зардал маш бага, илгээж буй мэдээний тооноос хамаардаггүй нь спамчид и-мэйлээ бүх л бололцоотой мэйл хаягт хэдэн ч удаа хамаагүй илгээх нөхцөлийг бүрдүүүлдэг учир өдөрт илгээгдэх спамын тоо тэрбумаар тоологддог. Ингэхдээ интернет сүлжээгээр дэлхийн аль ч хэсэгт түгээдэг. Үүнээс шалтгаалаад сүлжээний ачаалал тодорхой хэмжээгээр нэмэгддэг.